Efter 5 dage i Bica Terrace Apartment får Luis og hans lejlighed vores varmeste anbefalinger. På 3. sal, midt i smørhullet af Lissabon, på en gade, der hælder næsten 45 gr. og med en udsigt over byen og floden, der sandsynligvis ikke fås bedre, havde vi (4 personer) det bedste udgangspunkt for nogle fantastisk oplevelsesrige dage.
3 min til minimarked og bager/konditori, sporvogne og metro og charmerende menneskemylder. Og alligevel helt roligt, hvor vi boede. Man kunne høre den lokale fra altanen om aftenen. Men det var intet problem, kun hyggeligt.
Der var gåafstand til den navnkundige Elevador de Santa Justa, den historiske sporvogn 28, havnen, hvorfra man kunne tage på bådfart eller tage sporvognen til Belem og opleve tårnet og de opdagelsesrejsendes monument, og bagefter gå ind på Pasteis de Belem for at få en kop kaffe og smage de specielle, små cremetærter, de er vildt berømte for. (Og de smager godt). I stedet for at dreje til højre på torvet (og komme til havnen), kan man dreje til venstre og komme op til Portvinsinstituttet og udvælge det eller de glas man kunne ha' lyst til. Det ligger lige overfor Elevador Gloria og ser ikke ud af noget, men gå endelig ind. Lidt længere fremme til højre er der for øvrigt en fantastisk udsigt over den del af byen.
Og sådan kunne vi blive ved. Men vil slutte en stor tak til vores vært, Luis, for hans hjælpsomhed, både via mails op til turen, og til support under opholdet. Det være sig både hjælp med kuffertopbevaring inden og efter opholdet, informationer om lejligheden og omgivelser/attraktioner, taxi-bestillinger, opfyldning af service ved ankomst mv.
Lejligheden er ikke ny, men ren og pæn med rent, nyduftende sengetøj og håndklæder. Der er 7 sovepladser, men vi synes den er bedst til 4, som vi var. Men 7 er en mulighed.
Klar anbefaling fra vores side.
Per Emil Buch
Slagelse
Danmark